Лъчезар Станчев
Весели деца

chitanka.info

Конче-ракета

Бързай, конче-вихрогонче,

ти си моята ракета,

да обиколим далече

всички планини, морета.

Да се вдигнем над горите,

да достигнем до звездите!

Бързай, конче-вихрогонче,

славен космонавт съм вече!

Хитруша

— Защо, Румянке си наляла

от свойто мляко

във саксията?

— Защото искам млечнобяла

да цъфне, како,

мерудията.

Аритметик

Не знае умножение и затова

пристъпва тихо до долапа,

парчетата от баклава

брои във всеки дълъг ред

и умножава ги на пет

в широката тава.

Добре ще умножава след това —

след като цяла баклава излапа!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.